《留题龙隐岩》
宋代·章岘

碧崖石室俯清涟，蟠蛰灵虬不记年。
委蜕去为天下雨，抱珠归作洞中眠。
照开雾脚澄溪月，滴破云根暗穴泉。
负郭胜游虽信美，桑间留爱我无缘。

作者简介：章岘，字伯瞻，浦城（今属福建）人。岷弟。仁宗天圣八年（一○三○）进士（明嘉靖《建宁府志》卷一五）。官太常博士（《文恭集》卷一四《章岘可太常博士制》）。嘉祐五年（一○六○），以职方员外郎知江阴（明嘉靖《江阴县志》卷一二）。英宗治平中，官提点广南西路刑狱、转运使，迁太常少卿（清嘉庆《广西通志》卷二一七《金石三》）。终金紫光禄大夫（《建宁府志》卷一五）。今录诗七首。